Charlot Magayi

Charlot Magayi (alizaliwa takriban mwaka wa 1993 ) ni mbunifu wa majiko, mwanaharakati wa hali ya hewa kutoka nchini Kenya na mshindi wa tuzo la Earthshot Prize mwaka wa 2022. Yeye na kampuni yake ya Mukuru Stoves walitunukiwa pauni milioni moja. Mafanikio yake yalimfanya aitwe "Malkia wa Afrika" na William, Mwanamfalme wa Wales.

 Maisha 
Magayi alilelewa katika mitaa ya mabanda ya Mukuru jijini Nairobi. Alikuwa yatima tangu alipokuwa na miaka kumi. Alipokuwa na umri wa miaka kumi na sita na akiwa bado shuleni, alimzaa binti yake. Alilazimika aache shule ili kujikimu kimaisha yeye na binti yake na alianza kuuza makaa ambayo yanatumika katika upishi nyumbani. Moshi kutoka katika makaa hayo yaliwaathiri yeye na binti yake, na mara kwa mara walikuwa na maambukizi ya njia ya hewa. Binti yake Magayi alichomwa na jiko lao la makaa alipokuwa na umri wa miaka miwili.Magayi alirejea shule ya watu wazima na kujifunza kuhusu sayansi ya nishati inayowaka na uchafuzi wa mazingira.Inakadiriwa kuwa makaa na kuni hutumiwa kupikia na watu milioni 950 katika Afrika Kusini mwa Jangwa la Sahara (c. 2022) na ndani ya miaka 30 idadi hiyo inaweza kuwa bilioni 1.6. Vyanzo hivi vinasababisha uchafuzi mkubwa.

Magayi alianzisha Mukuru Stoves mwaka wa 2017 na kuipa jina la mtaa wa mabanda walimokuwa wakiishi. Jiko alilotengeneza linauzwa kwa bei nafuu ya $10, na linapunguza uchafuzi wa mazingira hadi 10% ikilinganishwa na kupika kwa njia za jadi na linatumia makaa kidogo sana. 

Mnamo 2018, alishinda SDGs na tuzo yake iliyoandaliwa na UN Women . Alikuwa mmoja wa washindi wawili; nyingine ilikuwa ni kampuni ya Kitanzania ya WomenChoice Industries ambayo inamilikiwa na Lucy Odiwa.

Tarehe 2 Disemba 2022 alitangazwa kuwa mmoja wa washindi watano wa tuzo la Earthshot ambayo inampa pauni milioni moja (£1m) ili kuendeleza wazo lake la kupunguza uchafuzi unaotokana na kupika Jiko lake la sasa linachoma vyanzo vya mimea lakini amesema kuwa ana mpango wa kuunda modeli iliyoboreshwa ambayo itachochewa na ethanol.

Magayi na kampuni yake hawakuwa Wakenya pekee walioshiriki katika Tuzo la Earthshot; mshindi mwingine ilikuwa ni kampuni ya Kiswidi Roam na gari lao la umeme la "Clean Our Air" ambalo lina uhusiano na Kenya.

Mnamo mwaka wa 2024, William, mwanamfalme wa Wales, alimtaja Magayi kwa heshima maalum akimwita "Malkia wa Afrika" kwa athari aliyokuwa nayo kwa maisha ya Waafrika milioni mbili maskini. 

Marejeleo

Jamii:Wanaharakati wa Kenya
Jamii:Wanawake wa Kenya